Kassen tom: E. Pihl & Søn A.S valgte selv at indgive konkursbegæring.

Den danske entreprenørvirksomhed bag blandt andet Skuespilhuset i København, Operaen, Storebæltsbroen og Den Blå Planet har netop indgivet konkursbegæring.

Det sker, fordi det ikke er lykkedes at finde en løsning på selskabets økonomiske problemer.

Selskabets økonomiske problemer blev omtalt allerede i årsregnskabet for 2012, hvor det fremgik, at E. Pihl & Søn havde ekspanderet for kraftigt i både ind- og udland. Selskabet fik et tab i 2012 på 473 mio. kr.

Reorganiseret

Selskabet fik i år ny ledelse og virksomheden blev reorganiseret. Men under det arbejde har det vist sig, at tabene i E. Pihl & Søn var større end først antaget, og hensættelserne for små.

Samtidig har regningen for at færdiggøre et projekt under, hvad Pihl & Søn betegner som "et forceret forløb", vist sig at blive dyrere end forventet.

Bestyrelsen for E. Pihl & Søn har i samarbejde med de væsentligste finansielle kreditorer arbejdet på at få etableret rammerne for en ny re-kapitalisering, der kunne sikre virksomhedens fremtid. Men søndag blev det klart, at det ikke ville være muligt at finde en løsning, der sikrede virksomhedens fortsatte drift, oplyser selskabet.

Mandag indgav E. Pihl & Søn konkursbegæring til skifteretten, der herefter erklærede selskabet konkurs.

Manglede sikkerhed

Ekspansionen af virksomheden i udlandet tager en stor del af skylden, ifølge virksomheden.

"Ekspansionen skete uden at der var en tilstrækkelig balance i kontraktsvilkårene og uden i tilstrækkelig grad at verificere de udenlandske kunders og underentreprenørers bonitet og uden at sikre, at kvaliteten af processerne og de risikostyringsmæssige systemer var tilstrækkelig til at understøtte det stigende aktivitetsniveau," skriver E. Pihl & Søn.

Konkursen får store konsekvenser

"Det er således med stor beklagelse, at vi i dag har måtte indgive konkursbegæring over for skifteretten. Konkursen i Pihl vil have store og vidtrækkende negative økonomiske og menneskelige konsekvenser for mange dygtige medarbejdere, for bygherrer, for partnere og for underleverandører. Det er frygteligt at skulle træffe en beslutning, der vil berøre så mange menneskers og virksomheders dagligdag og økonomiske fundament," skriver virksomheden i en pressemeddelelse.